Sædfuck overlever alltid

Trodde du den legendariske sædfuck-taggen på Bøler var på vei til å forsvinne? Tro om igjen. Nå har noen malt den opp.

Den ferske malingen er ikke til å ta feil av. Og mens resten av Bølerbrua er nymalt og hvit, blir det ene brofundamentet værende som dette på undersiden. Christian Sørgjerd

31. januar 2016

De stygge, røde bokstavene under Bølerbrua er ikke til å ta feil av: «Sædfuck Davie Bowie kniv».

Noen har nylig vært ute med sprayboksen en vinternatt. Taggingen er like stygg som alltid. Det er ikke derfor den er elsket.

Det var en gang...

Egentlig begynte det i 1981 da to unge gutter tagget «Bowie» under Bølerbrua. Resten er, som kjent, historie.

Men akkurat denne historien begynte i oktober i fjor. Rehabiliteringen av broen mellom T-banestasjonen og senteret på Bøler var godt i gang, deler av den skinte allerede nymalt og hvit.

På undersiden av brofundamentet var betongen flere steder pigget vekk helt inn til armeringsjernet for å vurdere hvor solid broen er. Arbeidene hadde gått hardt utover den kjente «Sædfuck Davie Bowie kniv»-taggene.

Ingeniør Kristoffer Granberg i Bymiljøetaten, som er byggeleder, fikk stoppet arbeidene da han ble klar over dem.

«Vekk me'n»

Den landskjente taggen skulle bevares, ga Granberg beskjed om.

Hullene i betongen ble fylt igjen, og han satset på at noen lokale luringer ville dukke opp og male opp igjen det som var blitt borte.

Men før noen rakk det, var noen andre ute med hvitmaling over. Budskapet var ikke til på ta feil av, «vekk me'n» skrev de på toppen.

Og nå har altså noen malt på toppen av det igjen. «Sædfuck» lever videre. Som så ofte før.